ธุรกิจขนส่งเงิน กำลังลำบาก เมื่อโลกมุ่งสู่ สังคมไร้เงินสด
ความก้าวหน้าทางเทคโนโลยี ทำให้การทำธุรกรรมทางการเงินบนดิจิทัล ได้รับความนิยมเพิ่มขึ้นมานานหลายปีและมีแนวโน้มที่จะเติบโตต่อเนื่อง  หลายธุรกิจที่ได้รับประโยชน์จากเรื่องนี้  ที่เห็นได้ชัด ก็อย่างเช่น ธุรกิจ E-Commerce ที่เติบโตแบบก้าวกระโดดในช่วงที่ผ่านมา  แต่บางธุรกิจก็กำลังเจอความท้าทายอย่างมาก จากพฤติกรรมลูกค้าที่กำลังเปลี่ยนไป  หนึ่งในนั้นคือ “ธุรกิจขนส่งเงิน”
12 พ.ค. 2564

ธุรกิจขนส่งเงิน กำลังลำบาก เมื่อโลกมุ่งสู่ สังคมไร้เงินสด /โดย ลงทุนแมน
ความก้าวหน้าทางเทคโนโลยี ทำให้การทำธุรกรรมทางการเงินบนดิจิทัล ได้รับความนิยมเพิ่มขึ้นมานานหลายปีและมีแนวโน้มที่จะเติบโตต่อเนื่อง 
หลายธุรกิจที่ได้รับประโยชน์จากเรื่องนี้ 
ที่เห็นได้ชัด ก็อย่างเช่น ธุรกิจ E-Commerce ที่เติบโตแบบก้าวกระโดดในช่วงที่ผ่านมา
แต่บางธุรกิจก็กำลังเจอความท้าทายอย่างมาก จากพฤติกรรมลูกค้าที่กำลังเปลี่ยนไป 
หนึ่งในนั้นคือ “ธุรกิจขนส่งเงิน”
พฤติกรรมการใช้เงินของคนที่เปลี่ยนไป กระทบธุรกิจขนส่งเงินขนาดไหน
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ถ้าย้อนเวลากลับไปสัก 30 ปีก่อนหน้านี้ เราอาจนึกภาพไม่ออกว่า เราจะซื้อสินค้าและบริการได้อย่างไร ถ้าไม่มีเงินสดในมือ หรือเราจะทำธุรกรรมทางการเงินอย่างไร ถ้าธนาคารปิดทำการไปแล้ว
แต่ปัญหาในวันนั้น กลับไม่ใช่ปัญหาในวันนี้ 
เพราะความก้าวหน้าทางเทคโนโลยี ทำให้เกิด Digital Banking ที่มาแก้ปัญหานั้น
Digital Banking เข้ามาตอบโจทย์ ไลฟ์สไตล์ของลูกค้าที่ต้องการความสะดวก รวดเร็ว ในการทำธุรกรรมทางการเงิน จนทำให้พฤติกรรมของผู้บริโภคเปลี่ยนแปลงไปอย่างมาก
เราจะโอนเงิน ชำระค่าบริการต่าง ๆ จากที่ไหน เมื่อไรก็ได้ ไม่จำเป็นต้องไปสาขาธนาคาร ไม่จำเป็นต้องเดินไปตู้เอทีเอ็ม
ลองมาดูข้อมูลจากธนาคารแห่งประเทศไทย 
ที่สะท้อนให้เห็นว่า Digital Banking เติบโตขนาดไหนในช่วงที่ผ่านมา
- จำนวนบัญชีลูกค้าที่ใช้บริการ Internet Banking
ปี 2558 จำนวน 11.9 ล้านบัญชี
ปี 2563 จำนวน 29.4 ล้านบัญชี
เติบโต 147%
- ปริมาณการทำธุรกรรมผ่าน Internet Banking
ปี 2558 จำนวนธุรกรรม 186 ล้านรายการ
ปี 2563 จำนวนธุรกรรม 569 ล้านรายการ
เติบโต 206%
- จำนวนบัญชีลูกค้าที่ใช้บริการ Mobile Banking
ปี 2558 จำนวน 13.9 ล้านบัญชี
ปี 2563 จำนวน 60.1 ล้านบัญชี
เติบโต 332%
- ปริมาณการทำธุรกรรมผ่าน Mobile Banking
ปี 2558 จำนวนธุรกรรม 264 ล้านรายการ
ปี 2563 จำนวนธุรกรรม 4,925 ล้านรายการ
เติบโต 1,766%
การเติบโตแบบหน้ามือเป็นหลังมือของ Digital Banking
ก่อให้เกิดผลดีหลายอย่างต่อทั้งธนาคารเองและผู้ใช้บริการ 
ธนาคารมีต้นทุนการทำงานที่ลดลง 
ส่วนลูกค้าผู้ใช้บริการก็ได้รับความสะดวกสบายในการทำธุรกรรมทางการเงินมากขึ้น
หลายปีที่ผ่านมา เราเห็นแต่ละธนาคาร ประกาศปิดตัวสาขาลงเรื่อย ๆ ตามพฤติกรรมที่คนหันมาทำธุรกรรมออนไลน์กันแทนการไปสาขาธนาคาร
ลองมาดูสถิติจำนวนสาขาธนาคารในช่วงที่ผ่านมา อ้างอิงจากธนาคารแห่งประเทศไทย
- ปี 2561 จำนวนสาขาของธนาคาร 6,945 แห่ง
- ปี 2562 จำนวนสาขาของธนาคาร 6,851 แห่ง
- ปี 2563 จำนวนสาขาของธนาคาร 6,513 แห่ง
ซึ่งการเติบโตของ Digital Banking นี้เอง ที่กำลัง Disrupt ธุรกิจที่เคยรุ่งเรืองในยุคก่อนหน้าของธนาคาร นั่นก็คือ “ธุรกิจขนส่งเงินสด”
เพราะเมื่อจำนวนลูกค้าไปใช้บริการที่ธนาคารลดลง ธนาคารก็ไม่มีความจำเป็นต้องมีสาขาและพนักงาน หรือแม้แต่ตู้เอทีเอ็มจำนวนมากเหมือนในอดีต
สำหรับธุรกิจขนส่งเงินสดในไทย ก็มีทั้งผู้เล่นที่เป็นบริษัทไทย และบริษัทข้ามชาติที่มาลงทุนในประเทศไทย 
แต่ก็ถือว่าเป็นตลาดแข่งขันน้อยราย เนื่องจากมีบริษัทที่ทำธุรกิจนี้อยู่เพียง 6 รายเท่านั้น
โดยธุรกิจลักษณะนี้ เป็นการขนเงินสดจากศูนย์เงินสดของธนาคาร เพื่อเอาเงินไปเติมที่ตู้เอทีเอ็มต่าง ๆ ทั่วประเทศ
รวมไปถึงขนส่งเงินสดเพื่อกระจายไปตามสาขาต่าง ๆ หรือแม้แต่ไปรับเงินจากลูกค้าธนาคารหรือหน่วยงานของรัฐมาส่งให้กับศูนย์เงินสดหรือสาขาของธนาคาร
ยกตัวอย่าง ผู้เล่นรายสำคัญรายหนึ่งในตลาด 
ซึ่งก็คือ บริษัท รักษาความปลอดภัย กรุงไทยธุรกิจบริการ จำกัด (KTBGS)
ซึ่งเป็นบริษัทลูกของธนาคารกรุงไทยที่ถือหุ้นอยู่ 100% 
และยังเป็นบริษัทที่มีส่วนแบ่งตลาดในธุรกิจขนส่งเงินสูงสุดที่ประมาณ 26%
หลายปีที่ผ่านมา รายได้หลักที่มาจากธุรกิจรถขนเงินของบริษัท กำลังลดลงอย่างต่อเนื่อง 
จากเดิมที่เคยอยู่ที่ประมาณ 70% ของรายได้รวม ปัจจุบันธุรกิจรถขนเงินลดเหลือเพียง 50% ของรายได้ทั้งหมด
พอเรื่องเป็นแบบนี้ KTBGS จำเป็นต้องปรับตัว
โดยการหันไปโฟกัสธุรกิจอื่น ๆ มากขึ้น
เช่น ธุรกิจบริการรักษาความปลอดภัย, งานบริการรักษาความสะอาด, ธุรกิจคอลเซนเตอร์, ธุรกิจโรงพิมพ์ดิจิทัล, ธุรกิจติดตามทวงถามหนี้ เพื่อลดผลกระทบในช่วงขาลงของธุรกิจหลัก
การเกิดขึ้นของ Digital Banking ในช่วงหลายปีที่ผ่านมา 
เป็นเหมือนคลื่นลูกแรก ที่เริ่มส่งสัญญาณเตือน 
และส่งผลกระทบธุรกิจขนส่งเงิน ให้ต้องเริ่มปรับตัวรับพฤติกรรมคนที่เปลี่ยนแปลงกันมาแล้ว
แต่คลื่นลูกใหญ่ที่ซัดเข้าใส่ธุรกิจขนส่งเงินสดในตอนนี้
ก็คงหนีไม่พ้น การแพร่ระบาดของโควิด 19 
ที่ยิ่งเป็นเหมือนตัวกระตุ้น ให้โลกการเงินมุ่งเข้าสู่ยุคสังคมไร้เงินสดอย่างเต็มตัว
เมื่อก่อน ใคร ๆ ก็ต้องไปตู้เอทีเอ็มกันเป็นประจำ เพื่อกดเงินไว้กินไว้ใช้
แต่ในวันนี้ทุกอย่างกำลังเปลี่ยนไป หลายคนจำไม่ได้แล้วด้วยซ้ำ ว่าหยิบเงินสดในกระเป๋ามาใช้ครั้งล่าสุดตอนไหน
ซึ่งธุรกิจที่เคยมีรายได้ดี จากการที่คนต้องใช้เงินสด อย่างเช่นธุรกิจขนส่งเงินสด
ในวันนี้ ก็คงต้องปรับตัวกันไม่น้อย เลยทีเดียว..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-